इसे आप दिल की ‘इमर्जेन्सी लाइट’ या ‘इन्वर्टर’ जैसा समझें. दिल का अपना एक करंट होता है. दिल में जो करंट पैदा होता है (इसका लड़कियों को देखकर दिल में पैदा होने वाले करंट से कोई लेना-देना नहीं है), इस करंट के पूरे दिल में वितरण की एक व्यवस्था भी ईश्वर ने बनाई है. यदि करंट बनाने का सिस्टम गड़बड़ करे, या करंट बने परंतु वितरण में कहीं रुकावट रहे, तो दिल का काम गड़बड़ या ठप्प हो सकता है. घर में बिजली चली जाए तो उतनी देर के लिए इन्वर्टर या इमर्जेन्सी लाइट काम आती है न? ऐसा ही काम पेसमेकर करता है. जिन मरीजों के दिल में करंट बनने, या करंट के ठीक से प्रवाहित होने में गड़बड़ी होती है, उनके दिल को करंट ठीक से पहुंचता रहे, इसका काम यह पेसमेकर करेगा. याद रहे कि दिल में इस करंट का सतत प्रवाह जीवन के लिए अत्यंत जरूरी है. दिल की हर धड़कन इसी करंट से पैदा होती है. दिल यदि एक मिनट में सत्तर अस्सी बार धड़कता है तो इसके लिए दिल में सत्तर अस्सी बार यह करंट न केवल पूरे वोल्टेज पर बनना चाहिए बल्कि इसे उतनी ही बार पूरे दिल में बिना रुकावट के पहुंचना भी चाहिए. यदि न पहुंचे, तो यह जानलेवा हो सकता है. इसी संकट के समय ‘पेसमेकर’ काम आएगा.